Egyik reggel úgy ébredtem, hogy jól esne egy kis gluténmentes meggyes piskóta. Mivel több nagyobb angol boltban sem sikerült találni meggyet végül a lengyel boltban vettem egy igen finom meggy befőttet. Azóta ezzel készül a meggyes piskóta mellett minden más meggyes étel is nálam.

Hozzávalók

5 db tojás

9 evőkanál porcukor

1 csomag vaníliás cukor

10 evőkanál gluténmentes liszt

1 kávéskanál sütőpor

30-40 dkg magozott meggy

Elkészítés

A meggyet kimagozom és ha nagyon savanyú, akkor 1-2 kanál cukrot is teszek rá, majd hagyom állni amíg elkészítem a tésztát. A tojásokat szétválasztom, és felverem először tojásfehérjét. A sárgájához hozzáadom a kilenc evőkanál porcukrot és a vaníliás cukrot, majd robotgéppel addig keverem, amíg ki nem világosodik. Összeöntöm a sárgáját és a fehérjét, majd hozzáadom a lisztet és a sütőport és a robotgéppel jól összedolgozom az egészet. A sütőformát kókuszolaj spray-el befújom és beleteszem a piskóta tésztát. A meggyeket lecsepegtetem és elszórtan a piskóta tetejére teszem. Előmelegített sütőben 200°C-on addig sütöm, amíg meg nem szilárdul és sötétebb barnás nem lesz a teteje, ez nagyjából 35 perc.

Meggy nélkül ugyan, de ez a videó bemutatja, hogy szoktam elkészíteni a piskótát.

Ebből a piskóta receptből például kókusz kockát vagy áfonya tortát is készíthetsz.